- Matai Chonjisan Gouxioxi
- <
- 14
- >

14
Yaheiyani Alazho
(Mak 6:14-29; Luj 9:7-9)
1 Hhe xienzide Hherode on Ersai shiqinyi sonosudene 2 kha dourashiku kunlade kieliewo, "Eneshi xili gieghasan Yaheiya wo. Hhe fugudene aminne oluwo. Ingiese ene nenlitu shiqinla hhei jierese khizhezho."
3 Eneshi Hherode jiu biereine Xilojini yenyinghala Yaheiyai bareidene banlasenu bafanzide khazho. Hherodei jiushi Feili wo. 4 YaheiyaHherodede, "Chi hhei agise ese oluzho." giezhi kieliezho. 5 Ingiese HherodeYaheiyani alane giezhoma, bexinla hhei xienzhi wo giese hhelase ayizho. 6 Hherodeni olusan udu kuzhese xi beilazhi Xilojini oqin kunlai melie wu jiulizho. Hherode hende bayasuzho, 7 ingiese fayen giezhi oqinde yan kerese yan ogiye giezhi dain giewo. 8 Anani oqinne, "Xili gieghasan Yaheiyani qiorunyi hhamusade teidene made iregha." giezhi kielieghase oqin kieliewo. 9 Hherode hende munan giezho. Ingieliuzhe olon kunlai melie fayen giese fenfulazhi hhende ogine giewo. 10 Ingie kun peidene bafanzide Yaheiyai qiorunyi chizhighawo. 11 Qiorunyini hhamusade agi ire oqinde ogiwo. Oqin pse anadene ogiwo. 12 Yaheiyai tujila iredene beyeini linlasenu buladene Ersade echi kieliewo.
5000 Kunde Chudughazho
(Mak 6:30-44; Luj 9:10-17; Yah 6:1-14)
13 Ersa enei mejiedene chon souzhi hhense likai gie niezheghan hontande echiwo. Olon kunla Ersa yolasei mejiedene chenshilase yozhi hhei daghazho. 14 Ersa chon jierese bouzhese tebieji olon kunlai chanladene ubali xiiwo. Hhelai giemeresan kunlai goudaghawo. 15 Khara olukude tujilani hhei shida ire kieliewo, "Eneshi hontan wo. Shihou eqie widawo. Kunlai sandaghazhi hhela goyalane aghinlade agizhi ijiele echigieba." 16 Ersa kieliewo, "Hhelai echighaku biyo uwo. Ta hhelade ogizhi ijiegha." 17 Tujilani kieliewo, "Matai enende zi tawun ginanji ghua zhaghasun wo." 18 Ersa kieliewo, "Mii enende agizhi iregha." 19 Ingie olon kunlai fenfulazhi osuntu oronde soughawo. Pse tawun ginan, ghua zhaghasunyi barei, asimanyi uzhe Hudade mafan kieliedene ghulusenu tujilade ogise tujila kunlade ogiwo. 20 Dajiala man ijiedene chuduwo. Tujila feiliesan zhazhai hhantulaghase 12 gie lanzi zhonlowo. 21 Ijiesan kun dunda bierei kewosilai ulie sanase chabudu 5000 ere kun wo.
Hai Jiere Yozho
(Mak 6:45-52; Yah 6:15-21)
22 Ersa deigo tujilai biizhi chon jiere khighadene xien hai duimiende daogha goyane olon kunlai sandaghawo. 23 Kunlai sandaghadene ulade niezheghan onxian giele echiwo. Khara oluse hhende niezheghan wo. 24 Qingiekude chon haibienzise gholo wo. Kei shun wise lan chonni eghizhi yuqighazho. 25 Xieni 3 jiense 6 jienni shihoude Ersa tujilai hhende echine giezhi haini usu jiere yozho. 26 Tujila hai jiere hhe yosei chanladene jindazhi ayidene waradawo, "Perei wo!" 27 Ersa deigo hhelade kieliewo, "Ta zhughelane tei. Bi wo. Bu ayi!" 28 Beduru kieliewo, "Ezhan, chi enbese minlin xiaizhi mii hai jiereghun goyane hhende yozhi echigha." 29 Ersa, "Chi ire." giezhi kieliese Beduru chon jierese boudene Ersai hhende echine giezhi hai jiereghun yo qiiwo. 30 Kei fugiede feiliesei chanla ayidene haide anda boune giese waradazhi kieliewo, "Ezhan, mii jiui!" 31 Ersa deigo khaghalane laidene kieliezho, "Chi ene xianxin gieku zhughe gajitu kun. Yangiezhi inxin giezho?" 32 ErsaBedurughala chon jiere khise kei beiwo. 33 Chon jieredu kunla Ersai beiizhi kieliewo, "Chishi shuhua Hudai kewon enbene!"
Genisalededu Gientui Goudaghazho
(Mak 6:53-56)
34 Hhela haini daodene Genisale oronde irewo. 35 Hhendedu kunla Ersai tanidene hhe iresan xioxini go oronlade chonjizhi giemeresan kunlai man udurudene Ersai hhende irewo. 36 Hhela Ersai xiahua giezhi jien ghizhane nie maqigha giezho. Maqisan kunla man goudawo.

- Matai Chonjisan Gouxioxi
- <
- 14
- >

© 2020-2024 RSP