- Lujia Chonjisan Gouxioxi
- <
- 2
- >

2
Ersani Oluzho
(Mat 1:18-25)
1 Hhe shihoude Kaisa Honshan Aogusidu minlin xiaizhi qienxiani kunlai man hukou banji giezho. 2 Eneshi JiliniuXiliyani oronde shenzhan danlaku shihoude tou 1 hui hukou banjighasan wo. 3 Ingie kunla man goya loujiadene hukou banjile echiwo. 4 Yusufushi Dawude honshanni houdei wo, ingiese hheye Jialilini Nasale chenshise Bolihen giesan Yudaya orondedu Dawude Chenshide khizhi echiwo. 5 Hhende bolusan Mereiyen ghuala hhantu hukou banjile echiwo. Hhe xienzide Mereiyen kewosi laizho. 6 Hhela hhende bikude Mereiyen oluku shihou kuzhewo. 7 Toushude nie kewon oluwo. Lishede oron widadene popude boui onghochode kijieghawo.
Qienxienla Ghoni Adulasan Kunlade Gouxioxini Kieliezho
8 Hhe oronde xieni ghoni adulasan kunla ghadane ghonilai sagheizho. 9 Ezhanyi qienxien hhelade xienjighazhi Ezhanni gon simiense zhouise ghoni adulachen kunla hende ayizho. 10 Qienxien kieliewo, "Bu ayi! Uzhe, bi soyuji kunlade olusan hende bayasuku gouxioxini tande boulaye. 11 Enedu Dawude Chenshide tande nie Jiuichen oluwo, hheshi Ezhan Mexiha wo. 12 Ta nie yeliwai chanlane. Popude bouidene onghochode kijieghazho. Eneshi jihao wo."
13 Menzhali asiman jieredu idaban budui hhe qienxienghala hhantu Hudade doulazho,
14 "Asiman jiere Hudai kuai.
Zemin jiere Huda xiqi bisan kunlade pinnan wo!"
15 Ingie qienxienla likai giedene asiman jiere khireiwo. Ghoni adulachen kunla nieniedene "matan Bolihende yoye. Huda matande kieliesan shiqin matui gholukuni nie uzheye" giezho.
16 Hhela jindazhi echidene Mereiyen, Yusufu, pse nie onghochode kijieghasan yeliwai chanlawo. 17 Hhela uzhedene qienxien ene kewonde kieliesan shiqinni kunlade man kieliewo. 18 Ghoni adulachen kunla kieliesan shiqinyi kunla chenliedene ghudure wo giezhoma, 19 Mereiyen ene shiqinyi man zhughedene jilazhi izhi sumulazho. 20 Ghoni adulachen kunla khareizhi echikude Hudade kuaizhi doulazho. Hhela uzhesan, chenliesanla qienxien kieliesanghala niekielien wo.
21 Neimudu kuru ga kewonni hetoune giedene niereini Ersa giewo. Eneshi kewosii laiku melie qienxien ogisan niere wo.
Ersani Mechide Uzheghazho
22 Musani shu jiere kieliesan waghaku udu kurudene MereiyenYusufughala Yelusalen chenshide kewonne Hudade khughozhi echighawo. 23 Ezhanni guijinshu jiere huaizho, "Laoda kewonlani man zhiguishighazhi Hudade ogi." 24 Pse Ezhanni guijinshu jiere huaizhi ghua yegu onu, ghua ga ghoghochen ogi giezho. Hhela ingiezhi giewo.
Ximien Kieliesan
25 Yelusalende nie kunni niereini Ximien giene. Hheshi nie gou kun wo, jiomun jiereye chighara wo, chanqi Isilie kunni jiuise giezhi panjizho. Hhende Shenlin duruzho. 26 Duya ijieku melieshida kenjin Ezhan kieliesan Mexihani uzhene giezhi Shenlin mejieghawo. 27 Shenlin hhei uduruzhi mechide ireghawo. Ersai ana adani zhao guijinni yoqiu mutun shiqin banjile irekude 28 Ximien kewonni qiorudene Hudai nierei fugiedaghazhi doulawo,
29 "Ezhan, chi yenjisan kielien mutun
ede hojii duyase pinnan andaghazho.
30 Chi jiuikuni bi qinsi uzhewo.
31 Eneshi chi olon minzulade zhunbei giesan wo.
32 Niman kunlade Hudai mejieghaku gon wo.
Goya bexin Isilie kunni minshen wo."
33 Ada anani hhe kewonde kieliesei chenliedene ghanirawo. 34 Ximien hhelade oluzhi onxian giedene kewonni ana Mereiyende kieliewo, "Isilie kunlai dunda ezighan kunla ene kewonni bayasuzhi jienliene, ezighan kunla fandui giene. Kunla hhei sugienduzhi duitou gholune. 35 Kunla zhughedene yan sumulakuni hhe man mejieghane. Chii zhugheye khudoghoghala chujiku mutun gholune."
Yana Kieliesan
36 Pse hhende nie bierei xienzhi wine. Niereini Yana giene, Yasheni jiawuni Faneilini oqin wo, hende oqioluwo. Dafalasenu 7 nien soudene 37 guafu feiliezhi 84 nien niezheghan souzho*2:37Hhe ijin 84 oluwo.. Hhe mechise likai ulie giedene xieni udu orozo bareizhi onxian giedene Hudai shunjizho. 38 Hhela jian kielien kielieku shihoude Yana hhelani yo penjidene Hudade mafan giezhi Yelusalenyi jiuise giezhi sagheichen kunlade Ersani shiqinyi kieliewo.
39 YusufuMereiyen ghuala zhao Hudai shu jiereshiku mutun shiqinni man banjizhi baraghadene khareizhi Jialilini Nasale chenshidene echiwo. 40 Ersani beye fugiedazhi hendazhi agheli olodozho. Hudai nenjien hhei jiere wo.
Ersa Mechide Wo
41 Niehonnie Jiulidaosan Jie kuzhese ada anani Yelusalende khizhi echizho. 42 Ersa 12 olukude hhela zhao hhe xigonghala jieqi daoghale echiwo. 43 Jieqi baludene giedene khareikude ErsaYelusalende feiliewo. Ana adani ulie mejiene. 44 Hhela sumulase hhantu yozho. Niudu yodene widasei mejie, qingu zhelienladene asazhi ereizho. 45 Ereizhi olu dadene khareizhi Yelusalende ereile echiwo. 46 Ghurudude Ezhanni giese ereizhi oluwo. Ersa loushilai dunda souzhi niemiende chenliezho, niemiende asazho. 47 Jien hhenughunyi chenliesanla man hhe cunmin wo, huida giesan gou wo giezhi ghanirazho.
48 Ada anani hhei chanladene uzhe beizho. Anani Ersade kieliewo, "Mini kewon, chi ingiezhi bijienni ereighazhi yangiene? Uzhe, bi adachinighala izhigie zhughe chilazhi ereizho." 49 Ersa kieliewo, "Mini ereizhi yangiene? Bi indan Adane giede bikuni ta mejie danu?" 50 Hhela kielienyini dunjire dazho.
51 Ingie Ersa hhantu Nasalede khareidene ada anane kielienyi chenliezhi giezho. Anani ene shiqinyi zhughedene goude jilazho. 52 Ersani beye yebeiseye fugiedazhi agheli olodozho. Huda kunla man Ersade bayasuzho.

- Lujia Chonjisan Gouxioxi
- <
- 2
- >

*2:37 2:37Hhe ijin 84 oluwo.

© 2020-2024 RSP