- Lujia Chonjisan Gouxioxi
- <
- 1
- >

Lujia Chonjisan Gouxioxi
1
Shuni Melieduku Kielien
1 Qiafeilo noyen!
Olon kun bijienni dunda fashen giesan shiqinyi huaizho. 2 Huaisanlashi Hudai kieliende wilie giechen kunla zui melieshidase nudundene qinsi uzhedene bijiende chonjisan mutun wo. 3 Ene shiqinlani bi melieshida xianxide chaizhi daowo. Ingiese biye chade nienieji huaizhi 4 chi surusanlai man zhenni bikui mejieghane giezho.
Xili Gieghasan Yaheiyai Olukui Melie Kieliezho
5 HherodeYudayani honshan danlakude nie buwa wo, niereini Sajialiya giene. Yabiyani duide wo. Hheni biereishi Hharuneni houdei wo, niereini Ilishabai giene. 6 Hhe ghualashi Hudai melie gou kun wo. Hudai minlin, guijinni zunjizhi man giezho, yama kieliekui uwo. 7 Hhelade zinie kewosi uwo. Ilishabai kewosi olu dane, ede hhe ghuala oqioluwo.
8 Niefade Sajialiyani nie duide buwani wilie gieku linjizhi kuzhese hhe Hudai melie wilie giekude 9 buwani xigonghala gangan chouidene Ezhanni giede oro xian jienjiwo. 10 Xian jienjikude bexinla man ghadane onxian giezho.
11 Menzhali Ezhanni qienxien xianlu shireni borun miende beizhi Sajialiyade chanlaghawo. 12 Sajialiya chanladene jinda hende ayizho. 13 Qienxien hhende kieliewo, "Sajialiya, bu ayi! Chini onxianni Huda chenliewo. Chini bierei Ilishabai chade nie kewon olune. Chi hhende Yaheiya giezhi niere ogi. 14 Chi hende bayasune. Hhei oluse olon kunlaye bayasune. 15 Hhe Ezhanni melie fugie kun gholune. Putoujiu, yama jiu ulie ochine, anane kielise Shenlinghala duruzho. 16 Hhe olon Isilie kunlai Ezhan Hudai miende khareizhi ireghane. 17 Hhe irese xienzhi Iliyani jinshen, nenli winezhi Ezhanni melie zhunbei giene. Adalai kesilarene goudaghane, kielien ulie chenliechen kunlai gouni sumulakude khareighane. Ingiezhi kunlai Ezhanni melie zhunbei gieghane." 18 Sajialiya qienxiende kieliewo, "Bi pin yanzhe eneni mejiene? Bi oqioluwo, biereimiye oqioluwo." 19 Qienxien kieliewo, "Bishi Hudai melie beisan Zhebereiye wo. Mini peizhi chade ene gouxioxini kielieghale irewo. 20 Uzhe, hhe shihou kuzhese mini kieliende kurunema, ene shiqin kuzhetula chi yaba gholune. Chi mini kielienni xianxin ese giewo."
21 Ingiekude Sajialiya Ezhanni giese dou ese khizhese sagheisan kunla ghudurezho. 22 Sajialiya khizhese hhelade kielien kielie dane, yaba gholudene khaghalane kieliese hhela hhe Ezhanni giede yama chanlawo giezho.
23 Hhe wilie giezhi ududei kuruse giedene echiwo. 24 Enense khuinashi hheni bierei Ilishabai kewosi laidene tawun sara kiemade ese chujiegheghazho. 25 Hhe kieliewo, "Ezhanni nenjien fugie no wo. Mini zhaogu giekude ingiezhi giedene kunlai dundase mini shizhekuni widaghawo."
Ersani Olukuni Kieliezho
26 Ilishabai zhighon sara laikude Huda Zhebereiye qienxienni peizhi Jialilini Nasale giesan chenshii nie oqinde echighawo. 27 Hhe oqinni niereini Mereiyen giene, Dawude honshanni houdei Yusufude boluzho. 28 Qienxien orodene hhende kieliewo, "Chi gou onu? Hudai nenjien chade fugie no wo. Huda chighala hhantu wo." 29 Mereiyen chenliedene jindazhi eneshi yan isi wo giezhi sumulazho. 30 Qienxien Mereiyende kieliewo, "Bu ayi! Huda chade nenjien ogiwo. 31 Uzhe, chi laizhi nie kewon olune. Hhende Ersa giezhi niere ogi. 32 Hhe fugie kun gholuzhi kunla jianlai hhei Zui Undu Ezhanni Kewon giezhi urune. Ezhan Huda hhende xienren Dawudeni wizini ogine. 33 Hhe Yagebuni giede chan honshan danlane. Hhe chanqi gonjizhi qienli ulie widane." 34 Mereiyen qienxiende kieliewo, "Mii dou ese dafalazho. Matugie imutu shiqin wine?" 35 Qienxien kieliewo, "Shenlin chini jiere irene. Zui Undu Hudai nenli chii jiere irezhi huine. Ingiese oluku zhiguitu kewonni Hudai Kewon giezhi urune. 36 Uzhe, chii qingu Ilishabai oqioludene nie kewon laiwo. Kunla kieliese hheshi nie ulie oluchen kun wo giezho, ede laizhi zhighon sara oluwo. 37 Hudade nengou wituni uwo."
38 Ingiese Mereiyen kieliewo, "Bishi Ezhanni hoji wo. Chi kieliesan mutun made gholu gie." Ingiedene qienxien likai giewo.
Mereiyen Ilishabaii Uzhele Echizho
39 Oloncha ese oluse Mereiyen zhunbei gie jindazhi ulatu Yuda oronni chenshide echiwo. 40 Sajialiyani giede orodene Ilishabaide salan giewo. 41 IlishabaiMereiyenni salanni jienliekude kieliini kewosi jiulizho. Ingie Ilishabai Shenlinghala durudene 42 fugiede doulazhi kieliewo, "Biereila dunda chade fuqi zui fugie wo. Chi oluku kewondeye fuqi fugie wo. 43 Mii Ezhanni ana enende irese matui olune? 44 Uzhe, chii shenqini chenliekude mii kielini kewosi bayasuzhi jiulizho. 45 Ezhan kieliesan shiqin chenjikui xianxin giesan chade fuqi wine."
Mereiyen Ezhanni Doulazho
46 Mereiyen kieliewo.
"Zhughemi Ezhan fugie wo giezho.
47 Ruhhermi mii jiuichen Hudade oluzhi bayasuzho.
48 Hhe imutu meila hojii zhaogu giewo.
Uzhe, enedu khuinase soyuji kunla made fuqi wine giezhi kieliene.
49 Nenlitu Huda made fugie shiqin giewo,
hhei niere zhigui wo.
50 Hhei zunjisan kunlade zuzubeibeide ubali xiine.
51 Hhe beghelieghalane lilianni uzheghawo.
Sudorone hu sumulazhi goyane fugiede huichen kunlai sanda widaghawo.
52 Qienli bitu kunlai boghonidaghawo.
Qienli witu kunlai undudaghawo.
53 Oliesuchen kunlade gouni ogizhi chudughawo.
Bayan kunlai khosun kha echighawo.
54 Hhe Isilie hojidene banman giewo.
55 Yenjisan kielien mutun
Iburaheimuji houdeiladeni chanqi ubali xiikui ese matazho."
56 MereiyenIlishabaighala hhantu chabudu ghuran sara soudene giedene echiwo.
Xili Gieghasan Yaheiyani Oluzho
57 Ilishabai oluku shihouni kurudene nie kewon oluwo. 58 Giebeilane, jiawulani Ezhan Ilishabaide fugie nenjien ogisei mejiedene hhantu man bayasuzho. 59 Neimudu kurudene kunla kewonni hetoune giele irewo. Adaini niere mutun hhende Sajialiya giezhi niere ogine giezho. 60 Ingiese anani kieliewo, "Ulie olune, hhei niereni Yaheiya gie." 61 Kunla hhende kieliewo, "Chii jiawude imutu niere uwo." 62 Ingie adadei khaghala uzheghazhi, "Kewosii niereini yan giene?" giezhi asawo. 63 Adani nie banba keredene, "Hhei nierei Yaheiya giene." giezhi huaiwo. Ingiese kunla man ghanirawo. 64 Hhe xienzide Sajialiyani amanni keidene kielienni goudasenu Hudade doulazho.
65 Zhouwide sousan kunla man ayizho. Ene shiqinni ulatu Yudaya oronde man chonji kurughawo. 66 Ene shiqinyi chenliesan kunla man zhughedene sumulazhi ene kewon jianlai matui gholuse giezho. Ingiekushi Ezhanni nenli hheghala hhantu wo.
Sajialiya Hudani Kielienni Kieliezho
67 Hhei ada Sajialiyade Shenlin durudene Hudai kielienyi deilazhi kieliewo.
68 "Ezhan Isilieni Hudade doulakuni wo.
Hhe bexinlane zhaogu giezhi shuiwo.
69 Matande oluzhi goya hoji Dawudeni
houdeise fugie nenlitu jiuichen khizheghawo.
70 Eneshi melieshida Huda zhiguitu xienzhilai tungo giezhi kieliesanghala niekielien wo,
71 'Huda bijienyi henjisan kunlai,
duitoulani khase jiuiwo.
72 Matanni xienrenlade ubali xiizhi
yenjisan zhiguitu kielienne uye matazho.
73 Eneshi hhe matanyi xienren Iburaheimude yenjisan wo.
74-75 Mai duitoulai khase jiuisenu Hudai melie beighadene
ulie ayizhi zhigui, gundande ibeizi shunjighane.
76 Kewon, chii Zui Undu Hudai xienzhi giezhi urune.
Chi Ezhanni melie yozhi moni zhunbei giene,
77 Ezhanni bexinlai zuini mienliezhi
jiuiku nenjienni mejieghane.
78 Matai Huda ubali xiizhi zhugheni zholien wo.
Hhe eqiemaghaku naranyi asiman jierese matai jiere ireghazhi
79 Khara oron, fuguku xiojiededu sousan kunlai giegheraghadene
uduruzhi pinnan mode yoghane.'"
80 Hhe kewonyi beye fugiedazhi zhanjin wo. Isilieni kunlai melie khizhezhi wilie gietula hontande souzho.

- Lujia Chonjisan Gouxioxi
- <
- 1
- >

© 2020-2024 RSP