- Matai Chonjisan Gouxioxi
- <
- 26
- >

26
Ersai Alane Giezho
(Mak 14:1-2; Luj 22:1-2; Yah 11:45-53)
1 Ersa enezighan kielienlai man kielie baragha tujiladene kieliewo, 2 "Pse ghuarudushi Jiulidaosan Jiei ta mejiene. Kunnikewonyi kunlade jiuidene shizijia jiere ghadazhi fugughane." 3 Qingiekude fugie buwa, bexinlani zhanlaola Gaiyafa giezhi urusan zui fugie buwai ghoronde hhantulazho. 4 Hhela piendaku banfaghala Ersai bareidene alane giezhi shanlian giezho, 5 "Jieqii udude ulie olune, bexinla londane."
Nie Bierei Ersai Jiere Xianshui Kiezho
(Mak 14:3-9; Yah 12:1-8)
6 ErsaBodanide pifugientu Ximunyi giede bikude 7 nie bierei ishighala giesan huapinde guizhuntu xianshuini hhei shida agizhi ire Ersa ijiezhi soukude qiorun jiereni kiewo. 8 Tujila chanladene hokuzhi kieliewo, "Ingiezhi lanfei giezhi yangiene? 9 Ene xianshuini olon baer huidene nanxin kunlade ogikui wo." 10 Ersa hhelai isii mejiedene kieliewo, "Ene biereide chijia teizhi yangiene? Hhe made nie gou shiqin giewo. 11 Nanxin kunla tanre chan hhantu woma, bi chan hhantu uwo. 12 Ene bierei xianshuini mii jiere kiekushi mii bulakude zhunbei giezho. 13 Bi tande shuhua kielieye, ene gouxioxini chonjizhi qienxiade kutula ene bierei gieseiye kieliezhi jilane."
Yuda Ersai Ghudanduzho
(Mak 4:10-11; Luj 22:3-6)
14 Ingiedene 12 gie tuji dundadu Jialie kun Yuda giesan tuji fugie buwalai hhende echi kieliewo, 15 "Bi hhei tande bareighase ta made yan ogine?" Hhela 30 gie miengu ogiwo. 16 Hhe shihouse YudaErsai ghudanduku jihui ereizho.
Ersa Tujilarene Daosan Jieni Daoghazho
(Mak 14:12-21; Luj 22:7-14, 21-23; Yah 13:21-30)
17 Tanmien Jieni tou 1 qiende tujila Ersai shida ire asawo, "Bijien Jiulidaosan Jieni xini chade khala zhunbei giene?" 18 Hhe kieliewo, "Ta chenshini nie kunyi hhende echidene kielie, 'Loushi kieliezho, "Mii shihou ghujinlazho. Bi tujilarene chii giede Jiulidaosan Jieni daoghane."'" 19 Tujila Ersa kieliesan mutun echidene Jiulidaosan Jieni zhunbei giewo. 20 Khara oluse Ersa 12 gie tujirene hhantu xi souzho. 21 Hhela ijiekude Ersa kieliewo, "Bi tande shuhua kielieye, tai dunda nie kun mii ghudandune." 22 Hhela hende munan giedene Ezhan, bi pushoba giezhi nienieji asa qiiwo. 23 Ersa kieliewo, "Mare hhantu jiezise zhanjizhi ijiesan kun mii ghudandune. 24 Kunnikewon jinwun jiere huaisan mutun fugunema, hhei ghudandusan kunde gou widawo! Hhe kunyi ese oluzhoshida gou wo." 25 Ersai ghudandusan Yuda hhende asawo, "Loushi, bi pushoba?" Ersa kieliewo, "Chi enbene, goyane kieliewo."
Zuihouku Heifan
(Mak 14:22-26; Luj 22:15-20; 1Gel 11:23-25)
26 Hhela ijiekude Ersa ginanyi barei onxian giedene ghulu, tujilade ogi kieliewo, "Ta bareidene ijie. Eneshi mii beye wo." 27 Pse beizii barei mafan kieliedene hhelade ogi kieliewo, "Ta man enei ochi. 28 Eneshi olon kunlai zuini mienliene giezhi usurusan bi yenjisan chusun wo. 29 Bi tande kielieye, bi pse ene putoujiuni ulie ochizhi adaimi gojiade tanre hhantu shinii ochiku hhe udu kune." 30 Hhela douladene khizhe Ganlanshande echiwo.
Ersa Tujilani Hhei Bendakui Kieliezho
(Mak 14:27-31; Luj 22:31-34; Yah 13:36-38)
31 Ingiedene Ersa tujiladene kieliewo, "Ene xii ta man mii bendane. Jinwun jiere kieliezho,
'Bi yanbashii eghi unaghase
ghonila sandane.'
32 Ingieliuzhe bi aminne oludene tanse melie Jialilide echine." 33 Ingiese Beduru kieliewo, "Kunla man chii bendaliuzhe bi jiedui ulie bendane!" 34 Ersa hhende kieliewo, "Bi chade shuhua kielieye, ene xii tigha kheilatula chi mii 3 hui ulie renjine." 35 Beduru kieliewo, "Bi chare hhantu fuguliuzhe chii tani dane giezhi ulie kieliene!" Tujilaye man qingiezhi kieliezho.
Keximanide Onxian Giezho
(Mak 14:32-42; Luj 22:39-46)
36 Ersa tujilare nie Keximani giesan oronde ire tujilade kieliewo, "Ta enende sou, bi hhemiende onxian giele echine." 37 ErsaBeduru, Xibitaini ghua kewonni uduruzhi echiwo. Ingie yuchou giezhi nango gie qii 38 hhelade kieliewo, "Mii zhughede nango giezhi fugukui xianli. Ta enende sagheizhi mare hhantu jinxin gie." 39 Hhe goujinie melie yodene zemin jiere papala onxian giezhi kieliewo, "Mii ada, olu shidase ene shouku giekui made bu iregha! Ingieliuzhe mii duranghala bu gie, chii duranghala gie." 40 Ersa tujilai hhende irese hhela hhunturasei chanladene Bedurude kieliewo, "Ta mare nie zhuntouye jinxin gie danu? 41 Jinxin giezhi onxian gie, pse miine. Tai zhughede duran winema, beyetai zholien wo." 42 Ingie pse erchan likai giedene onxian giezhi kieliewo, "Mii ada, ene kuni bi ulie shouizhi ulie oluse, chi duranghalane gie." 43 Pse irese hhela hhunturasei chanlawo. Hhela nokuzhi nudunne nie dazho. 44 Ersa pse hhelase likai gie ji 3 hui onxian giele echiwo. Kieliesan kielien melieshidakughala niekielien wo. 45 Ingie tujilai hhende ire hhelade kieliewo, "Ta dou hhunturazhi hhamuranu? Uzhe, shihou kuzhewo. Kunnikewonyi zuirenlai khade ghudanduwo. 46 Bosizhe, matan yoye. Uzhe, mii ghudandusan kun irewo."
Ersai Bareiwo
(Mak 14:43-50; Luj 22:47-53; Yah 18:3-12)
47 Ersa zhen kieliekude 12 gie tuji dundadu Yuda fugie buwa, bexinlai zhanlaola peisan idaban banban, khudogho bareisan kunlare hhantu irewo. 48 Ersai ghudandusan kun hhelade nie jihao kieliezho, "Bi kiende orese kien enbene. Ta hhei barei." 49 Yuda dei Ersai shida echi loushi, salan giedene orewo. 50 Ersa hhende kieliewo, "Zhanlien, chi giele iresan shiqinne gie." Ingiese hhela melie ire Ersai bareiwo. 51 Ingiekude Ersare hhantuku nie kun khudoghoi lai khizhe zui fugie buwai hojii nie chighinyi chizhi agiwo. 52 Ersa hhende kieliewo, "Khudoghone xiuzide orogha. Kien khudogho gojiolughase khudogho doura fugune. 53 Bi Adane xiahua giese hhe made deigo 12 gie buduitonse da olon qienxienyi ireghakui chi mejie dazhou? 54 Qingiese bixi fashen giene giezhi kieliesan jinwunlani matugie gholughane?" 55 Hhe shihoude Ersa kunlade kieliewo, "Ta khudogho, banbanlai bareidene mii qiandao mutun bareile irewu? Niudunie bi mechide soudene sughase ulie bareine. 56 Enela man fashen giekushi xienzhini shu jieredu kielienyi gholughane giezho." Ingiekude tujila man Ersase likai gie holu widawo.
Yutai Kunla Ersai Shenwun Giezho
(Mak 14:53-65; Luj 22:54-55, 63-71; Yah 18:13-14, 19-24)
57 Ersai bareisan kunla Ersai zui fugie buwa Gaiyafai hhende lai echiwo. Hhende jinwun hanjia, zhanlaola hhantulazho. 58 Beduru gholose daghazhi zui fugie buwai ghoronde orodene wijien sagheisan kunlare hhantu souzhi ene shiqin matui gholukui uzhezho. 59 Fugie buwa, zui fugie fayenni soyuji kunla man jia ganzhen ereizhi Ersai alane giezho. 60 Olon kunla khizhezhi jia ganzhen beizhoma, zhenji erei dazho. Zuihoude ghua kun ire kieliewo, 61 "Ene kun orun mechii cheidene ghurudude gie khigha shidane giezhi kieliezho." 62 Zui fugie buwa bosizhedene Ersade kieliewo, "Ene kunla ganzhen beizhi zhasande chi yama huida ulie gienu?" 63 Ersa shenqi ese khizhezho. Zui fugie buwa kieliewo, "Chanqiku Hudade bi chii fayen gieghaye. Chishi Mexiha, Hudai kewon enbese bijiende kielie." 64 Ersa hhende kieliezho, "Chi goyane kieliezho. Ingiezhoma bi tande kielieye,
Ta enedu khuinashi
Kunnikewon Nenlitu Hudai borun miende sousei,
pse asimanni olien jierese irekui chanlane."
65 Zui fugie buwa jienne sida keigha kieliewo, "Hhe kufurei fanjiwo! Matan pse yan ganzhen beiku kun kerene? Hhe kufurei fanjisei ta jian chenliewo. 66 Ta kieliese matugiene?" Hhela kieliese sixin panjikuni wo giezho. 67 Hhela ungie jiereni nunpuzhi chuidazho. Niezhanla hhaghadazhi kieliezho, 68 "Mexiha, chii kien eghisei bijiende nie kielie."
Beduru Ersani Ese Renjizho
(Mak 14:66-72; Luj 22:56-62; Yah 18:15-18, 25-27)
69 Ingiekude Beduru ghadanedu ghoronde souzho. Nie hoji oqin hhei melie iredene kieliewo, "Chiye Jialilini Ersare hhantuku wo." 70 Beduru dajialai melie ese renjizhi kieliewo, "Chi yan kieliesei bi ulie mejiene." 71 Hhe wijien shida echise da nie hoji oqin chanladene hhendedu kunlade kieliewo, "Ene kunshi Nasale kun Ersare hhantuku wo." 72 Beduru pse ese renjidene fayen giezhi kieliewo, "Bi hhe kunyi tani dane." 73 Goujicha beidene shidani beisan kunla Bedurui melie ire kieliewo, "Chi kenjinshi hhelare hhantuku kun wo. Chii kouin chii mejieghawo." 74 Beduru fayen giezhi khara qiiwo, "Hhe kunyi bi tani dane!" Deigo tigha kheilawo. 75 BeduruErsa kieliesan tigha kheilatula chi mii 3 hui ulie renjine giesei sumula ire, khizhi echidene nango giezhi hende wilawo.

- Matai Chonjisan Gouxioxi
- <
- 26
- >

© 2020-2024 RSP